Idam berlakon di KLCC
TIADA yang lebih menggembirakan pelakon Korea Selatan, Lee Je Hoon, 40, selain impiannya menyantuni peminat di Malaysia akhirnya tercapai menerusi acara JeeHoon's Favorite 2024 Asia Tour, baru-baru ini. Je Hoon dapat merasai pengalaman sulungnya berjumpa peminat di sini meninggalkan makna cukup besar. Dia rupa-rupanya begitu disayangi dan penampilannya di sini sudah dinanti sejak lama. Malah, pelakon drama bersiri, Taxi Driver itu tidak berasa janggal pun sebaik menjejakkan kaki ke sini. Padahal ini adalah kunjungan sulungnya namun sudah rasa dekat dengan negara ini."Biasanya apabila menjejakkan kaki pertama kali ke tempat baharu, kita rasa janggal. Tapi saya tidak rasa begitu pun sebaik tiba di lapangan terbang di sini."Melihat peminat yang hadir menyambut saya, terus rasa teruja. Keramahan mereka sangat mengagumkan dan membuatkan saya ingin meneroka lebih banyak mengenai negara ini," katanya. Je Hoon juga enggan melepaskan peluang manfaatkan kunjungan singkat itu dan mencuba makanan tempatan. Dia sempat 'pekena' nasi lemak dan teh tarik selain teringin mencuba nasi goreng dan sate.Bagaimanapun, paling membuatkan dia kagum dengan kemegahan bangunan ikonik Menara Berkembar Petronas. Katanya, dia sudah dapat membayangkan babak dramanya berlatar belakangkan menara itu. "Antara perkara yang terus menangkap mata saya ketika sampai di sini adalah menara berkembar itu. Saya sangat terpesona dengan rekaannya yang begitu mengagumkan."Saya berharap suatu hari nanti dapat jayakan drama dengan pemandangan bangunan itu. Misalnya, cerita di mana saya melawat dan jatuh cinta dengan seseorang yang bekerja di sini," katanya. Dianjurkan Lapisan Tenaga Sdn Bhd, acara bertemu peminatnya yang berlangsung di Plenary Hall, Pusat Konvensyen Kuala Lumpur penuh senda tawa dan jeritan peminat fanatiknya. Lebih istimewa, peminat yang hadir pun datang dari demografik berbeza. Sekali gus membuktikan betapa namanya meninggalkan impak dalam kalangan penonton pelbagai lapisan usia. Gelagatnya atas pentas pun cukup bersahaja dan begitu merendah diri. Terlihat jelas betapa dia sangat terharu dengan sokongan tidak berbelah bahagi diterimanya daripada peminat Malaysia. Walaupun pelakon, Je Hoon tetap menyahut cabaran untuk menyumbang suaranya menyanyi dua lagu sebagai menghiburkan yang hadir. Dia akui memang bukan penyanyi yang bagus, tapi peminat tetap terpegun.  Sepanjang acara itu, dia banyak berkongsi hal kegemaran peribadinya yang jarang dikongsi di media sosial. Ia termasuk foto koleksi sendiri ditunjukkan secara eksklusif kepada semua yang hadir. Seperti biasa, segmen cabaran permainan bersama peminat pun wajib ada. Antara cabaran dibuat termasuk pertandingan menari dan Je Hoon juga begitu 'sporting' menunjukkan goyang tarinya. Dalam pada itu, dia berkongsi mengenai projek akan datangnya. Yang pasti, dia tidak sabar untuk penonton melihat drama lakonan seterusnya itu selepas kejayaan-kejayaan terdahulu. Terkenal dengan naskhah yang sentiasa menusuk mengenai kehidupan, Je Hoon berkata, drama akan datang itu pun berkonsep sama."Saya teruja untuk drama itu ditonton ramai. Saya sendiri sangat sukakannya dan semoga semoga penontonmenikmatinya kelak," katanya. Kian sibuk saban waktu, Je Hoon banyak menghabiskan masa rehatnya dengan bersantai di rumah. Katanya, menonton wayang sendirian di rumah cara terbaiknya mendapatkan ketenangan."Sekarang saya jarang dapat peluang ke pawagam menonton filem. Jadi, saya berbuat demikian apabila ada masa terluang di rumah ataupun dalam kapal terbang," katanya. Selain Taxi Driver, Je Hoon meraih perhatian luar biasa menerusi drama hebat lain termasuk Signal, Move to Heaven, Chief Detective 1958, serta filem terbaik termasuk I Can Speak, Time to Hunt, dan Escape.